62019CO0013(01)_INF
Domstolens kendelse (Syvende Afdeling) af 3. marts 2021 –Ibercaja Banco
(Sag C-13/19) (
1
)
»Præjudiciel forelæggelse – artikel 53, stk. 2, og artikel 99 i Domstolens procesreglement – forbrugerbeskyttelse – direktiv 93/13/EØF – aftale om et lån mod pant i fast ejendom – urimelige kontraktvilkår – vilkår, der begrænser rentesatsens variable karakter (den såkaldte »gulvklausul«) – kontrakt om novation – afkald på at rejse søgsmål til prøvelse af kontraktvilkårene – ingen bindende karakter – direktiv 2005/29/EF – virksomheders urimelige handelspraksis over for forbrugerne – artikel 6, stk. 1, og artikel 7, stk. 1«
1.
Forbrugerbeskyttelse – urimelige kontraktvilkår i forbrugeraftaler – direktiv 93/13 – konstatering af, at et vilkår er urimeligt – rækkevidde – vilkår, der kan blive erklæret urimeligt, der er genstand for en kontrakt om novation – kontrakt, i henhold til hvilken forbrugeren giver afkald på den fordel, der følger af, at det pågældende vilkår erklæres urimeligt – lovlighed – betingelse – efterprøvelse påhviler den nationale ret – forbrugerens afkald på retsmidler i forhold til det nye vilkår – ulovlighed
(Rådets direktiv 93/13, art. 6, stk. 1)
(jf. præmis 31-38 og konkl. 1)
2.
Forbrugerbeskyttelse – urimelige kontraktvilkår i forbrugeraftaler – direktiv 93/13 – urimeligt kontraktvilkår i artikel 3’s forstand – begrebet »kontraktvilkår, der ikke har været genstand for individuel forhandling« – begreb – vilkår i en kontrakt om novation, som tilsigter at ændre et potentielt urimeligt vilkår i en tidligere kontrakt indgået mellem de samme parter, eller som fastsætter, at forbrugeren giver afkald på at anlægge enhver form for søgsmål – omfattet – betingelse – efterprøvelse påhviler den nationale ret
(Rådets direktiv nr. 93/13, art. 3, stk. 1, og art. 2)
(jf. præmis 40-43 og konkl. 2)
3.
Forbrugerbeskyttelse – urimelige kontraktvilkår i forbrugeraftaler – direktiv 93/13 – kontrakt om novation, som tilsigter at ændre et potentielt urimeligt vilkår i en tidligere kontrakt indgået mellem de samme parter, eller som fastsætter, at forbrugeren giver afkald på at anlægge enhver form for søgsmål – krav om gennemsigtighed – rækkevidde – bedømmelseskriterier
(Rådets direktiv 93/13, art. 3, stk. 1, og art. 4, stk. 2 og 5)
(jf. præmis 50-57, 62-65, 71 og 74 samt konkl. 3)
Konklusion
1)
Artikel 6, stk. 1, i Rådets direktiv 93/13/EØF af 5. april 1993 om urimelige kontraktvilkår i forbrugeraftaler skal fortolkes således, at bestemmelsen ikke er til hinder for, at et vilkår i en aftale, der er indgået mellem en erhvervsdrivende og en forbruger, og hvis urimelige karakter kan fastslås af en retsinstans, kan være genstand for en kontrakt om novation mellem denne erhvervsdrivende og denne forbruger, hvorved forbrugeren giver afkald på virkningerne af, at det fastslås, at dette vilkår er urimeligt, for så vidt som dette afkald følger af et frit og informeret samtykke, hvilket det tilkommer den forelæggende ret at efterprøve. Et kontraktvilkår, hvorved forbrugeren hvad angår fremtidige tvister giver afkald på at rejse søgsmål støttet på de rettigheder, som vedkommende har i medfør af direktiv 93/13, er derimod ikke bindende for forbrugeren.
2)
Artikel 3 i direktiv 93/13 skal fortolkes således, at et vilkår i en aftale om et lån mod pant i fast ejendom, der er indgået mellem en erhvervsdrivende og en forbruger, som tilsigter at ændre et potentielt urimeligt vilkår i en aftale, der tidligere er indgået mellem dem, og som fastsætter, at denne forbruger giver afkald på at rejse søgsmål mod denne erhvervsdrivende, kan anses for ikke at have været genstand for en individuel forhandling, for så vidt som denne forbruger ikke har kunnet få indflydelse på indholdet af det nye vilkår, hvilket det tilkommer den forelæggende ret at efterprøve.
3)
Artikel 3-5 i direktiv 93/13 skal fortolkes således, at det krav om gennemsigtighed, der påhviler en erhvervsdrivende i medfør af disse bestemmelser, indebærer, at forbrugeren – ved indgåelsen af en kontrakt om novation, som dels tilsigter, at et potentielt urimeligt vilkår i en tidligere indgået kontrakt ændres, dels fastsætter, at forbrugeren giver afkald på at rejse søgsmål mod den erhvervsdrivende – skal sættes i stand til at forstå alle de afgørende retlige og økonomiske konsekvenser for denne, der følger af indgåelsen af denne kontrakt om novation.
4)
Det er åbenbart, at det 10. og det 13. spørgsmål, som Audiencia Provincial de Zaragoza (den regionale domstol i Zaragoza) har forelagt, ikke kan antages til realitetsbehandling.
(
1
) – EUT C 148 af 29.4.2019.